b'\n_START_ARTICLE_\nEuropa Donna\n_START_PARAGRAPH_\nEuropa Donna, slovensko zdru\xc5\xbeenje za boj proti raku dojk je samostojna, neodvisna in neprofitna organizacija civilne dru\xc5\xbebe z osnovnim namenom vsem \xc5\xbeenskam v slovenskem prostoru zagotoviti enako dobro obravnavo bolezni dojk, ne glede na to, kje so rojene, kako so izobra\xc5\xbeene, kako so premo\xc5\xbene in kak\xc5\xa1ne veroizpovedi so.\n_START_SECTION_\nZgodovina\n_START_PARAGRAPH_\nEvropska zveza Europa Donna je bila ustanovljena leta 1994 na pobudo italijanskega onkologa in kirurga Umberta Veronesija. Slovenija je bila med 20 \xc4\x8dlanicami ustanovne skup\xc5\xa1\xc4\x8dine v Milanu. Profesor Veronesi je velik del svojega \xc5\xbeivljenja posvetil izbolj\xc5\xa1evanju kirurgije raka dojk. Bil je pionir tega podro\xc4\x8dja ter ustanovitelj Evropskega in\xc5\xa1tituta za onkologijo, Evropske \xc5\xa1ole za onkologijo, Evropskega dru\xc5\xa1tva kirur\xc5\xa1ke onkologije in EUSOME - strokovne organizacije za obravnavo bolezni dojk. Bil je tudi politik in v letu 2000 do 2001 italijanski minister za zdravje v vladi premierja Giuliana Amate._NEWLINE_Pobudnica slovenske Europe Donne je bila Marija Vegelj Pirc, ki je \xc5\xbee v zgodnjih osemdesetih letih za\xc4\x8dela za \xc5\xbeenske, obolele za rakom dojk, uvajati program prostovoljstva Reach to Recovery (Pot k okrevanju), iz katerega so se v vseh ve\xc4\x8djih centrih v Sloveniji izoblikovale skupine za samopomo\xc4\x8d. Od leta 1992 te skupine delujejo pod okriljem Dru\xc5\xa1tva onkolo\xc5\xa1kih bolnikov Slovenije. Slovenska Europa Donna je bila kot samostojna organizacija ustanovljena 21.10.1997 in njena prva predsednica je bila Danica Purg, zdaj pri ED predsednica odbora pokroviteljev. Od februarja 2001 vodi slovensko Europo Donno Mojca Sen\xc4\x8dar. V tem \xc4\x8dasu je slovenska ED s trdim delom in \xc5\xa1tevilnimi aktivnostmi postala prepoznavna organizacija, ki je imela leta 2011 2700 in leta 2013 2.980 \xc4\x8dlanov in \xc4\x8dlanic.\n_START_SECTION_\nOrganiziranost in dejavnosti zdru\xc5\xbeenja\n_START_PARAGRAPH_\nSede\xc5\xbe zdru\xc5\xbeenja je v Ljubljani, na Zalo\xc5\xa1ki cesti 5. Imajo tri svetovalne telefone, za obve\xc5\xa1\xc4\x8danje skrbijo na spletni strani in facebooku. \xc5\xa0tirikrat na leto - vsakega marca, junija, septembra in decembra - izhajajo Novice Europa Donna, revija za zdrave in bolne in so priloga Dnevnikove Nike._NEWLINE_ED organizira za bolnice, njihove svojce in druge, razli\xc4\x8dne posvete in predavanja po slovenskih krajih, vsako leto organizira Tek in hojo za upanje, ki ima tudi humanitarno noto (Ljubljana, Maribor, Dolenjske Toplice, Zagorje ob Savi, Nova Gorica, Koper). S posebnim dogodkom zaznamuje Dan zdravih dojk (15. oktober), ki ga je izbrala Evropska zveza Europa Donna leta 2008 kot opomin na velik problem raka dojk. \xc5\xa0tevilne druge aktivnosti potekajo tudi v okviru ro\xc5\xbenatega oktobra \xe2\x80\x93 svetovnega meseca boja proti raku dojk._NEWLINE_Europa Donna z razli\xc4\x8dnimi akcijami zbira sredstva za posodabljanje medicinske opreme. Tako je od leta 2005 do 2010 razli\xc4\x8dnim zdravstvenim ustanovam za opremo darovala ve\xc4\x8d kot \xc5\xa1eststo tiso\xc4\x8d evrov. Zbira tudi donatorska sredstva za psihosocialno, pravno pomo\xc4\x8d bolnic in ozdravljenk ter za pomo\xc4\x8d pri zdravljenju limfedema._NEWLINE_Edina skupina za samopomo\xc4\x8d pri ED je Sekcija za samopomo\xc4\x8d mladih bolnic, saj so njihovi problemi druga\xc4\x8dni od starej\xc5\xa1ih bolnic. Vodi jo Tanja \xc5\xa0pani\xc4\x8d. Vsako leto zboli v Sloveniji med 60 in 62 \xc5\xbeensk, mlaj\xc5\xa1ih od 40 let (Janez \xc5\xbdgajner, strokovni direktor Onkolo\xc5\xa1kega in\xc5\xa1tituta v Ljubljani). Vsako leto zboli na novo 1200 Slovenk, nekaj \xc4\x8dez 400 jih letno zaradi raka dojk umre._NEWLINE_Zdru\xc5\xbeenje ED aktivno sodeluje z zdravstveno politiko in strokovnimi institucijami, ki so vpete v obravnavo raka dojk, predstavnike oblasti in vlade pa seznanja s problematiko te bolezni._NEWLINE_Europa Donna si mo\xc4\x8dno prizadeva, da bi \xc4\x8dim prej za\xc5\xbeivelo organizirano rentgensko presejanje (rentgensko slikanje) dojk zdravih \xc5\xbeenski na dve leti med 50. in 69. letom \xe2\x80\x93 program DORA po vsej Sloveniji. Trenutno vabijo na presejalno mamografijo \xe2\x80\x93 program DORA - \xc5\xbeenske med 50. do 69. letom starosti iz Osrednjeslovenske regije, Zasavja in Mestne ob\xc4\x8dine Maribor. To je le 31 odstotkov ciljne populacije v Sloveniji. Od 1. januarja do 31. oktobra 2013 je bilo v programu DORA opravljenih ve\xc4\x8d kot 21.300 mamografij in odkritih 132 rakov, odziv vabljenih \xc5\xbeensk pa 79-odstoten. (Katja Jarm, specialistka javnega zdravja iz Registra DORA).\n_START_SECTION_\nDeset ciljev Europe Donne\n_START_PARAGRAPH_\n1. Po Evropi in svetu \xc5\xa1iri in izmenjuje informacije o raku dojk._NEWLINE_2. Obve\xc5\xa1\xc4\x8da o boleznih dojk._NEWLINE_3. Poudarja pomen ustreznega pregledovanja in zgodnjega odkrivanja raka dojk._NEWLINE_4. Prizadeva si za najbolj\xc5\xa1e zdravljenje._NEWLINE_5. Prizadeva si za popolno oskrbo med zdravljenjem in po njem._NEWLINE_6. Podpira ustrezno dodatno izobra\xc5\xbeevanje zdravstvenih strokovnjakov._NEWLINE_7. Podpira kakovostno strokovno obravnavo in pospe\xc5\xa1uje njen razvoj._NEWLINE_8. Trudi se za nenehno posodabljanje medicinske opreme._NEWLINE_9. Skrbi, da \xc5\xbeenske kar najbolje razumejo vse predlagane na\xc4\x8dine zdravljenja, da sodelujejo v klini\xc4\x8dnih \xc5\xa1tudijah in da lahko uveljavljajo pravico do dodatnega strokovnega mnenja._NEWLINE_10. Podpira raziskave o raku dojk.\n_START_SECTION_\nMednarodne povezave\n_START_PARAGRAPH_\nEuropa Donna Slovenija je ena izmed 46 \xc4\x8dlanic Evropske zveze Europa Donna \xe2\x80\x93 European Breast Cancer Coalition, s sede\xc5\xbeem v Milanu, kjer postavljajo strokovne smernice, ki bi jih morali pri zdravljenju zagotavljati vsi nacionalni sistemi. Slovenska Europa Donna je \xc5\xbee imela svoje nacionalne predstavnice v Evropski zvezi. Prva je bila v Izvr\xc5\xa1nem odboru ED Sanja Rozman, ki je zdaj \xc4\x8dlanica UO ED. Zdaj je \xc4\x8dlanica UO Evropske zveze Mojca Miklav\xc4\x8di\xc4\x8d, prva predsednica Sekcije mladih bolnic.'